b'\n_START_ARTICLE_\nElo Liiv\n_START_SECTION_\nElulugu\n_START_PARAGRAPH_\nSkulptuuri\xc3\xb5pingutega alustas Liiv aastatel 1983\xe2\x80\x931991 Kalju Reiteli skulptuuristuudios. P\xc3\xa4rast mitmeid \xc3\xb5nnestumisi \xc3\xb5pilaskonkurssidel ning sisemist veendumust, et temast saab skulptor, l\xc3\xa4ks\xc2\xa0Liiv 14-aastaselt ARS Monumentaali pronksivalu \xc3\xb5ppima. See oli koht, kus valmisid kogu Baltikumi suurimad monumendid. Esimeseks katsetuseks pronksivalus oli inimsuurune k\xc3\xa4puli taeva pole vaatav sabaga vanamees "Ecce homo!", mis j\xc3\xb5udis 1985. aastal Vabariiklikule Noorte kunstnike n\xc3\xa4itusele Tartus. Liiv oli selle noorim osav\xc3\xb5tja._NEWLINE_Peale Pelgulinna G\xc3\xbcmnaasiumi l\xc3\xb5petamist asus Elo Liiv \xc3\xb5ppima Eesti Kunstiakadeemia skulptuuriosakonda (1990\xe2\x80\x931995). V\xc3\xa4lis\xc3\xbcli\xc3\xb5pilasena t\xc3\xa4iendas ta ennast sellel perioodil ka Rootsis, Hispaanias ja Soomes. Tema \xc3\xb5petajateks olid T\xc3\xb5nu Maarandi, Ekke V\xc3\xa4li ja Matti Varik. Varikust sai Liivile eeskuju: tema \xc3\xb5petamise stiil oli rahulik, lakooniline, aga samas v\xc3\xa4ga s\xc3\xbcgav. Mentaalne side oma \xc3\xb5petajaga s\xc3\xa4ilis kuni Variku surmani, sest Liivi esimene ateljee Saaremaal Leisis Tarbijate \xc3\x9chistu kaupluse II korrusel juhtus juhuslikult olema ka Variku s\xc3\xbcnnikodu. Liivi kasutada on j\xc3\xa4\xc3\xa4nud paljud Variku t\xc3\xb6\xc3\xb6riistad, \xc3\xb5petaja antud puust stekat kasutab ta modelleerides igap\xc3\xa4evaselt siiani.\n_START_SECTION_\nKunst ja p\xc3\xa4rimus\n_START_PARAGRAPH_\n\xc3\x95pingute l\xc3\xb5puaastatel s\xc3\xbcvenes Liivi huvi erinevate rahvaste, eelk\xc3\xb5ige soome-ugrilaste rahvakultuuri tundma\xc3\xb5ppimisele. Huvi oma rahva p\xc3\xa4rimuse, ravimtaimede ja erinevate rituaalide j\xc3\xa4rgi viis ta 1994. aastal Aleksander Heintalu (Vigala Sassi) \xc3\xb5uele. Algselt \xc3\xb5pilase ja \xc3\xb5petaja suhe kasvas s\xc3\xbcgavamaks kiindumuseks ja nii pandi leivad 1996. aastal \xc3\xbchte kappi. Samal aastal astus Liiv Eesti Kunstiakadeemia magistri\xc3\xb5ppesse. Heintalust sai tema magistrit\xc3\xb6\xc3\xb6 "Religiooni ja kunsti piirimail: loodususundite riitusvahendid" juhendaja. Koos pandi alus Maavalla Koja alamorganisatsiooni \xe2\x80\x93 Maausuliste Saarepealse Kojale. _NEWLINE_1997. aastal s\xc3\xbcndis t\xc3\xbctar K\xc3\xb5ue, 1998. aastal poeg Uko-Aija, 2000. aastal poeg Essu ning 2003. aastal t\xc3\xbctar \xc3\x95nne. 2003. aastal kaitses Liiv isikun\xc3\xa4itusega "K\xc3\xb5iksuse Kodu" P\xc3\xa4rnu Uue Kunsti Muuseumis magistrikraadi, olles eelnevalt aidanud Heintalul k\xc3\xa4sikirjadest toimetada raamatu "Estide (t\xc5\xa1uudide) hingestatud Ilm"._NEWLINE_\xc3\x9cheskoos \xc3\x95ie Sarvega uuriti Setumaa kirjasid (mustreid), korjati k\xc3\xa4sit\xc3\xb6\xc3\xb6 alast p\xc3\xa4rimust ja korraldati p\xc3\xa4rimuskultuuri laagreid Obinitsas. Kohaliku rahvakultuuri seltsiga Leisi V\xc3\xa4RKS korraldati laagreid arhailiste muusikariistade valmistamiseks ning p\xc3\xa4rimus\xc3\xb5htuid pillilugude ja tantsude \xc3\xb5ppimiseks ning \xc3\xb5petamiseks. Liivi ja Heintalu \xc3\xbchises kodus k\xc3\xa4is igal aastal ekskursioonidega tuhandeid inimesi, kes soovisid rohkem teavet p\xc3\xa4rimuskultuurist ja ravimtaimedega ravimisest, toimusid arutelud l\xc3\xb5kke\xc3\xb5htutena ning laagrid. Paljud Liivi kunstiteosed on saanud inspiratsiooni v\xc3\xb5i seotud p\xc3\xa4rimuskultuuriga._NEWLINE_Aastatel 2005\xe2\x80\x932010 t\xc3\xb6\xc3\xb6tas Liiv Eesti Kunstiakadeemia skulptuuriosakonna dotsendina, kus lisaks vormi\xc3\xb5petusega seotud ainetele pani aluse valguskunsti kursustele. Kursustel valminud installatsioonid on rikastanud Tallinna Vanalinna erinevaid piirkondi. Alates 2011. aastast t\xc3\xb6\xc3\xb6tas Liiv Kuressaare Ametikoolis joonistamise, vormi\xc3\xb5petuse ja rahvusliku puut\xc3\xb6\xc3\xb6 \xc3\xb5petajana. \xc3\x95ppej\xc3\xb5una on Elo Liiv eksperimenteeriv ning tudengeid otsingutes toetav ja julgustav. Tihti v\xc3\xb5tab ta ka ise \xc3\xbchistest n\xc3\xa4itustest osa, et luua s\xc3\xbcgavam side ja seel\xc3\xa4bi ka \xc3\xb5ppimisv\xc3\xb5imalus tudengitele. Ta soovitab \xc3\xb5pilastel eelk\xc3\xb5ige \xc3\xbcles leida oma loomup\xc3\xa4rane andekus ja visuaalne k\xc3\xa4ekiri ning r\xc3\xa4\xc3\xa4kida asju, mis olulised hingele; v\xc3\xa4ltida iga hinna eest originaalitsemist ja pimesi kunstis olevate moesuundade j\xc3\xa4rgi jooksmist. Lisaks kaasaegse kunstikeele tundmisele on Liiv\xc2\xa0tarbekunsti ja oskusk\xc3\xa4sit\xc3\xb6\xc3\xb6 riikliku \xc3\xb5ppekava (puuk\xc3\xa4sit\xc3\xb6\xc3\xb6 eriala) ekspert\xc2\xa0ja aidanud v\xc3\xa4lja t\xc3\xb6\xc3\xb6tada puuk\xc3\xa4sit\xc3\xb6\xc3\xb6lise 3. ja 4. taseme kutsestandardit._NEWLINE_Aastatel 2012\xe2\x80\x932015 t\xc3\xb6\xc3\xb6tas Liiv Nukufilmi Lastestuudio juhatajana, t\xc3\xb6\xc3\xb6tas stuudio arengukavaga ning viis l\xc3\xa4bi mitmeid uuendusi \xc3\xb5piv\xc3\xb5imaluste laiendamiseks, keskendus animatsiooni v\xc3\xb5imaluste kasutamisele loovteraapias (perev\xc3\xa4givald, probleemsed noored), pani aluse Kuressaare Animap\xc3\xa4evade traditsioonile._NEWLINE_Alates 2015. aastast t\xc3\xb6\xc3\xb6tab Liiv vabakutselise kunstnikuna. 2017. aasta kevadest Tallinna Komunaalameti inseneriosakonna valgustusspetsialistina._NEWLINE_Valgushariduse ja -kunsti edendamiseks on Liiv seotud olnud valgusfestivalide korraldamisega Eestis \xe2\x80\x93 ta on olnud 2013. aasta Tallinna Valgusbienaali ja 2015. ja 2016. aastal Tallinna Talvefestivali \xc3\xbcks peakorraldajatest ja Tartu Valguse ehk TAVA2016 ning TAVA2018 peakorraldaja. Festivalide peamiseks eesm\xc3\xa4rgiks on valgushariduse vajalikkuse teadvustamine, \xc3\xb5piv\xc3\xb5imaluste pakkumine, arhitektuurse valgustuse ja valguskunsti edendamine, aga samuti avaliku ruumi rikastamine pimedal aastaajal. Ta on 2016. aastal loodud Eesti Valgustusdisainerite Assotsiatsiooni EVDA asutajaliige._NEWLINE_Liiv kuulub 1995. aastast Eesti Kunstnike Liitu ja Kujurite \xc3\xbchendusse. Lisaks on ta Antropoloogia \xc3\x9chenduse, Eesti Akadeemilise Usundiloo Seltsi ja Seto Kolled\xc5\xbei \xc3\x9chingu liige, MT\xc3\x9c Valgusklubi, Leisi Valla Rahvakultuuri Seltsi ning Maausuliste Saarepealse Koja juhatuse liige._NEWLINE_Koos Aleksander Heintaluga on ta loonud Eesti Rahvuskultuuri Fondi "Aleksander Heintalu ja Elo Liivi nimelise allfondi" eesm\xc3\xa4rgiga edendada p\xc3\xb5lisusundiga seotud rahvakultuuri (nt p\xc3\xb5lisusundile tuginevate ettev\xc3\xb5tmiste korraldamine ja uurimist\xc3\xb6\xc3\xb6de l\xc3\xa4biviimine).\n_START_SECTION_\nIsiklikku\n_START_PARAGRAPH_\nElo Liiv elab ja t\xc3\xb6\xc3\xb6tab Tallinnas ja Saaremaal. Tema elukaaslane oli Aleksander Heintalu, rahva seas tuntud Vigala Sass. Peres kasvab neli last.\n_START_SECTION_\nII maailmas\xc3\xb5jas hukkunud hiidlaste m\xc3\xa4lestusm\xc3\xa4rk\n_START_PARAGRAPH_\n2010\xe2\x80\x932011 valmis Saaremaal kodutalu juurde ehitatud ateljees Teises maailmas\xc3\xb5jas hukkunud hiidlaste m\xc3\xa4lestusm\xc3\xa4rgi skulptuur noorest mehest, kes s\xc3\xb5jast naasnuna istub hetkeks enne koju j\xc3\xb5udmist k\xc3\xbcla serval ja m\xc3\xb5tleb, kuidas k\xc3\xb5ik uuesti \xc3\xbcles ehitada. Ta on kui Toonela j\xc3\xb5e kaldal \xe2\x80\x93 selja taga s\xc3\xb5jas surma saanud s\xc3\xb5brad ja l\xc3\xa4hedased ning ees k\xc3\xb5ik see, mis s\xc3\xb5ltub tema oskustest ja teadmistest. See monument pole ei \xc3\xbche ega teise vaenupoole poolt, vaid k\xc3\xb5ikide langenute m\xc3\xa4lestuseks, sest s\xc3\xb5jakeerisesse haaratud meestel ei olnud palju valikuid. Omad v\xc3\xb5itlesid tihti omade vastu. S\xc3\xb5durpoisi modell valiti konkursiga ja selleks sai ohvitseriks \xc3\xb5ppiv kohalik noormees Marek Vainum\xc3\xa4e. Modellile \xc3\xb5mmeldi ajastutruud riided (mis oli paras p\xc3\xa4hkel, kuna Eestil puudus II maailmas\xc3\xb5ja ajal oma s\xc3\xb5jav\xc3\xa4gi) ning Soomepoiste austuseks leidis monumendis koha ka Soome kiiver. Monument paikneb K\xc3\xa4rdlas ja avati 2012. aastal, olles esimene taastatud Eesti Vabariigi ajal loodud m\xc3\xa4lestusm\xc3\xa4rk s\xc3\xb5jas langenutele.\n_START_SECTION_\nJaan Poska m\xc3\xa4lestusm\xc3\xa4rk\n_START_PARAGRAPH_\n2015. aastal valiti Liiv teostama Jaan Poska m\xc3\xa4lestusm\xc3\xa4rgi skulpturaalset osa. Jaan Poska oli Tallinna linnapea, Eesti Vabariigi v\xc3\xa4lisminister ja N\xc3\xb5ukogude Venemaaga rahul\xc3\xa4bir\xc3\xa4\xc3\xa4kimiste Eesti delegatsiooni juht. Skulptuur kujutab Kadriorus t\xc3\xb6\xc3\xb6lt koju jalutavat Poskat, portfell kaenla all. Kandev idee on kujutada Poska elu teekonnana ja tema kuju elutruult, lihtsa ja loomulikuna. Monument avati Kadriorus 2016. aastal, Jaan Poska 150. s\xc3\xbcnniaastap\xc3\xa4eval.'